Maponya ‘aan voorpunt van ekonomiese bevryding’ – Cyril | Netwerk24
Engelse se Morgan loer in kristalbal
Dit is straks ’n lewensvatbare opsie as Engeland se krieketspanne in die verskillende weergawes van die spel op dieselfde dag op verskillende velde in aksie is.
Inperking laat Belg besef tuiswees is nie baas
Om ingeperk te wees tydens die Covid-19-pandemie het ’n sokkerspeler van die Engelse klubspan Manchester City laat besluit dat dit sy doelwit is om sy loopbaan met twee seisoene te verleng.
Maponya ‘aan voorpunt van ekonomiese bevryding’ – Cyril
Deur Llewellyn Prince 14 Januarie 2020 13:38
Wyle dr. Richard Maponya was die mees toegewyde patriot asook ’n soldaat aan die voorpunt van die stryd vir die ekonomiese bevryding van swart Suid-Afrikaners, wat vandag steeds voortduur, meen pres. Cyril Ramaphosa.
Die president het Dinsdag die huldeblyk gelewer op die amptelike begrafnisdiens van dié ontslape swart sake-ghoeroe op die Universiteit van Johannesburg se Soweto-kampus.
Die diens is ook bygewoon deur ander hooggeplaastes soos oudpres. Thabo Mbeki, oudpres. Kgalema Motlanthe, Thandi Modise, speaker van die Nasionale Vergadering, Amos Masondo, voorsitter van die Nasionale Raad van Provinsies, Mangosuthu Buthelezi, LP en voormalige IVP-leier, ministers, adjunkministers, LP’s en sakeleiers.
Ramaphosa het gesê Maponya het sy land en sy mense liefgehad.
“Hy was ’n vegter vir die bevryding van swart Suid-Afrikaners van die boeie van armoede en marginalisering, sowel as van die kettings van ekonomiese uitsluiting.”
Richard Maponya. Foto: Daily Sun
Volgens Ramaphosa was Maponya egter ook gedryf deur die “oortuiging dat Suid-Afrika nooit werklik vry sal wees totdat die vrugte van welvaart deur al sy mense gedeel word nie”.
Ramaphosa het bygevoeg dat Maponya ten spyte van sy statuur as die “doyen van swart entrepreneurskap”, altyd bereid was om ander onder hom te help.
“Van sy vroegste dae af en lank voordat dit ’n gewilde term geword het, het hy die kwaliteite van verantwoordbare korporatiewe burgerskap gedemonstreer.
“Hy het nie die winste wat hy oor dekades heen gemaak het, opgegaar nie, maar baie van dit teruggeploeg in die gemeenskappe waarin hy sake gedoen het.
“Hy het nie korporatiewe maatskaplike beleggings net gesien as ’n oefening van regmerkies maak nie, maar as ’n noodsaaklikheid om die rasgegronde patrone van die ekonomie te transformeer.”
Volgens Ramaphosa het Maponya in ’n demokratiese Suid-Afrika die rol van die privaat sektor gesien as ’n vennoot van die regering om te help om die probleme van werkloosheid, armoede en onderontwikkeling op te los.
Maponya het ook nooit gehuiwer om die regering te berispe as hy gevoel het dat hulle die pad byster raak nie, maar hy het dit altyd uit beginsel gedoen, nie kwaadwillig nie.
“Hy was bewus van die land se probleme, maar het ons altyd aangemoedig om meer te doen en ekstra moeite te doen om die sakeomgewing, veral vir klein ondernemings, te verbeter.”
Ramaphosa het bygevoeg in sy laaste gesprekke met Maponya het laasgenoemde hom aangemoedig om sy bes te doen om sy grootste droom – die stigting van ’n akademie vir jeug-entrepreneurskap – te verwesenlik. “Dit is ’n droom wat ek sal probeer om namens hom te verwesenlik.”
Ramaphosa het gesê Maponya het nooit probleme probeer intellektualiseer nie, maar het altyd aangebied om iets daaromtrent te doen. “Hy het geweet dat die privaat sektor die leiding moet neem met die bou van die samelewing wat ons wil hê ten einde die werkloosheidskrisis op te los. Ook dat ons net kan wen as ons saamwerk.”
Meer oor: Richard Maponya | Cyril Ramaphosa | Staatsbegrafnis
Ramaphosa vereer Maponya met staatsbegrafnis
Sakeman Richard Maponya sterf